Пет могили (област Сливен)

Пет могили е село в Югоизточна България, община Нова Загора, област Сливен.

География 
Селото е разположено по течението на малка безименна река, която води началото си източно от село Млекарево.

История 
На сегашното си място селото съществува приблизително от 50-те години на XVI век. По това време то е било разделено на две – Беш тепе (на изток от реката) и Дере кьой („Речен дол“) – на запад от реката. В Беш тепе са живеели само българи, около 90 къщи, а в Дере кьой имало около 30 турски и 40 татарски къщи. Според други данни, татарските къщи са били само десетина. Тогавашното село Беш тепе е било в Ескизаарска кааза (Старозагорска област), село Дере кьой също, но с автономен статут, заради това, че е било подарено на чорбаджията Хаджи Хасан лично от султана на Османската империя. Главният поминък по време на османската власт е скотовъдството. С правителствен документ от 1903 г. Беш тепе е преименувано на Пет могили. Училище съществува от 1880 г. За училищна сграда първоначално служи обществена постройка в църковния двор. По-късно тази малка сграда е опожарена и през 1911 г. е построена първата специална сграда за училище, което е наименувано „Кирил и Методий“. Читалище в селото е основано през 1926 г. от група прогресивни учители и по-будни младежи, и е наречено „Светлина“. Селото е електрифицирано през 1950 г.

Личности 
 Вълчо Славов (1869 – 1939), български офицер и революционер от ВМОРО
 Начо Иванов (1904 – 1944) – български партизанин
 Йоаникий Сливенски (р. 1939 г.) – Сливенски митрополит
 Динка Русева (1948 – 2018) – народна певица

Други 
В близост до селото се намират няколко големи язовира, в които може да се уловят шаран, амур, сом, каракуда, костур, червеноперка и др. В селото активно работи група за автентичен фолклор към читалище „Н. Й. Вапцаров“, носител на много общински, регионални и национални награди. В селото има празник на житното плодородие.

Храм „Света Петка“ 
Малко след оформянето на селището се появяват и първите свещеници. Първият храм е построен в чест на Света Петка. Той е построен от дърво и глина с таван от дъски, малък и схлупен на външен вид, вкопан в земята. Храмът е построен под ръководството на свещеник Йовчо Колев, а църковни настоятели са били учителите Петър Михов, Петър Момчев и Митьо Иванов. Храмът е строен в периода 1858 – 1860 г. изцяло от дарения. Дълъг е 22 метра, широк 10 метра и висок 9 метра, еднокорабен. Майстор строител е Димитър Габровски. Тогава църковни настоятели са били свещеник Господин Стоянов (председател) и членове – учителите Петър Михов, Радни Колев, Димитър Драганов, и Младен Русев. На 14 октомври 1895 г. храмът е осветен от митрополит Методи Кусевич.

Могили 
 „Шилева могила“ – в местността „Вехтия юрт“, 2 км северно от селото.
 „Стойнова могила“ – в западния край на селото.
 „Петте могили“ – некропол от 5 могили източно от селото.
 „Голямата могила“ – източно от селото. Могилата е част от некропол, състоящ се от 4 могили.
 „Бодакови могили“ – некропол от 3 могили, на 4,5 km северозападно от селото в местността „Кара гьол“. На 1,5 km от некропола, в местността „Кайлъка“ се намира селище от римската епоха.
 „Келевите могили“ – некропол от 4 могили, южно от римското селище.
 „Гъркови могили“ – некропол от 6 могили, североизточно от римското селище.

Литература 
 „15 години земеделска кооперация „Златен клас“
 Никола Койчев – „История на Нова Загора и Новозагорско през вековете“, 1997 г.
 Татяна Кънчева-Русева, Красимир Велков, Веселин Игнатов – „Проучвания на надгробни могили в Новозагорско“, 1996 г.
 Татяна Кънчева-Русева – „Ямни погребения в могила №2 от могилен некропол в землището на с. Пет могили, Новозагорско“. „Марица-изток. Археологически проучвания“ том 2, 1994 г.
 Татяна Кънчева-Русева, Красимир Велков, Веселин Игнатов – "Археологически проучвания на „Голямата могила“, с. Пет могили, община Нова Загора / Археологически открития и разкопки през 2006 г.
 Панайот Хитов – „Как станах хайдутин“.
 Стилиян Чилингиров – „Добруджа и нашето възраждане (културно-исторически издирвания)“. София, 1917. с. 259.
 „Научна експедиция в Добруджа, 1917 г.“

Източници

Външни препратки 
 Празник на житното плодородие в Пет могили 
 Крайовски договор от 7 септември 1940 г.
 Научна експедиция в Добруджа

Села в област Сливен
Населени места в община Нова Загора